**SOLICITARE INFORMAŢII DE INTERES PUBLIC**

Orice persoană are dreptul să solicite şi să obţină informaţii de interes public, în condiţiile Legii nr. 544/2001 privind liberul acces la informațiile de interes public.

Informaţiile pot fi solicitate în scris, electronic sau verbal.

Prin informaţie de interes public se înţelege orice informaţie care priveşte activităţile sau rezultă din activităţile unei autorităţi publice sau instituţii publice, indiferent de suportul ori de forma sau de modul de exprimare a informaţiei.

Solicitarea în scris a informaţiilor de interes public cuprinde următoarele elemente:

* autoritatea sau instituţia publică la care se adresează cererea;
* informaţia solicitată, astfel încât să permită autorităţii sau instituţiei publice identificarea informaţiei de interes public;
* numele, prenumele şi semnătura solicitantului, precum şi adresa la care se solicită primirea răspunsului.

Dosarele și evidențele instanței privitoare la activitatea de judecată pot fi consultate de persoanele care justifică un interes legitim, în condițiile prevăzute de [Regulamentul de ordine interioară al instanțelor judecătorești](https://legislatie.just.ro/Public/DetaliiDocument/263128), aprobat prin Hotărârea Secției pentru judecători a Consiliului Superior al Magistraturii nr. 3243/2022.

Accesul reprezentanţilor mass-media la informaţiile de interes public, în vederea îndeplinirii rolului acestora de informare a opiniei publice, este asigurat în condiţiile prevăzute de Legea nr. 544/2001 şi de [Ghidul de bune practici privind relaţia sistemului judiciar cu mass-media](http://tribunalulbucuresti.ro/images/documente/Acte_normative/Ghid_privind_relaia_dintre_sistemul_judiciar_din_Romania_i_mass-media_-_format_PDF.pdf), aprobat prin Hotărârea Consiliului Superior al Magistraturii nr. 197/17 septembrie 2019. Accesul la dosarele şi la evidenţele instanţei este permis, în conformitate cu dispoziţiile Legii nr. 544/2001, cu modificările şi completările ulterioare şi ale Regulamentului de ordine interioară al instanţelor judecătoreşti.